Ryk lande wil SA betaal om steenkool te laat vaar(Argieffoto) ŉ Groep welvarende lande het Dinsdag onderneem om minstens $8,5 miljard (sowat R130 miljard) asook tegniese steun aan Suid-Afrika te gee om die land te help oorskakel na ŉ laekoolstof-ekonomie. Frankryk, Duitsland, Engeland, die VSA en die Europese Unie (EU) het die ooreenkoms by die COP26-klimaatsberaad in Glasgow met Suid-Afrika aangegaan in ŉ poging om ŉ “billike oorgang” vir Suid-Afrika se ekonomie, wat swaar op steenkool steun, te help verseker. Pres. Cyril Ramaphosa het die ooreenkoms as ŉ “waterskeidingsoomblik” bestempel en gesê dit is “bewys dat ons ambisieuse klimaatstappe kan doen terwyl ons energiesekerheid verhoog, werk skep en nuwe geleenthede vir belegging skep met die steun van ontwikkelde lande”. Die skenkers sal aanvanklike finansiering van sowat R130 miljard oor ŉ tydperk van drie tot vyf jaar in die vorm van toelae, konsessielenings, beleggings en risiko-deling verskaf. Dit sal grootliks die private sektor betrek. Die ooreenkoms word aangevul deur ŉ komponent om tegniese hulp te bied en konsentreer veral daarop om die land se kragopwekkingstelsel te hervorm. Suid-Afrikaners is die afgelope ruk opnuut aan beurtkrag onderwerp weens voortgesette probleme met Eskom se opwekkingskapasiteit.